Дэ псори дызэхуэдэщ
НыбжьыщIэхэм я республикэ библиотекэу ПащIэ Бэчмырзэ и цIэр зезыхьэм зэхыхьэ гуапэ щекIуэкIащ ныкъуэдыкъуэхэм я махуэм ирихьэлIэу. Абы ирагъэблэгъащ Налшык къалэм и курыт школ №23-м зи Iэпкълъэпкъым сэкъат иIэхэм щхьэкIэ къыщызэрагъэпэща класс щхьэхуэхэм щIэс сабийхэр. ЗэIущIэр къызэрагъэпэщащ библиотекэм и лэжьакIуэ нэхъыжь Ехъутэныдж Ларисэрэ методист КъуэщIысокъуэ Фаридэрэ.
Къэбэрдей-Балъкъэрым ис муслъымэнхэм я IуэхущIапIэм и унафэщIым и къуэдзэ Сыжажэ Алим сабийхэм еущиящ я адэ-анэхэм, егъэджакIуэхэм, гъэсакIуэхэм пщIэ хуащIу, абыхэм я жыIэм щIэту, я ныбжьэгъухэм яхуэгуапэу псэун зэрыхуейм теухуауэ.
— ЦIыхухэр я теплъэкIэ зэрызэхуэмыдэм хуэдэу, дэтхэнэми езым и хьэл-щэн иIэжщ. Ауэ абы къикIыркъым зыр зым ефIэкIыу къэтлъытэн хуейуэ. Языныкъуэхэр инщ, зыIэщIэлъщ, адрейхэр цIыкIущ, гъурщ. Ауэ зыри хуиткъым зыгуэр игъэикIэну. Теплъэрэ хьэл-щэнкIэ дызэмыщхьми, дызэрыцIыхуну, дызэрыгъэныбжьэгъуну ди къалэнщ, — жиIащ Сыжажэ Алим. — Ныбжьэгъум, цIыхум ухуэгуапэмэ, ар къыпщхьэпэжынущ. ЦIыхугъэ фхэлъу, гу къабзэрэ псэ хьэлэлрэ фиIэу дунейм фытетмэ, фи адэ-анэхэр къыфхуэарэзынущ, фыкъэзыцIыхухэми пщIэ къыфхуащIынущ. АтIэ абы нэхърэ нэхъыфI сыт щыIэ? ФIымрэ Iеймрэ зэхэвгъэкIыфу, фи щыуагъэхэм дерс къыхэфхыу фыпсэуну, пщэдей фыщIэукIытэжын Iуэху нобэ фымылэжьыну фыкъыхузоджэ. Фи щхьэм хуэвмыгъэфащэр нэгъуэщIым евмыпэсмэ, фи Iуэху дэкIынущ.
Сыжажэ Алим цIыкIухэм яжриIащ тхылъ куэду еджэмэ, я щIэныгъэм хагъахъуэмэ, иджырей дунейм зэрыхэзэгъэнур.
КъуэщIысокъуэ Фаридэ ныбжьыщIэхэм шыпсэ дахэ къахуеджащ.
Сабийхэр концерт гукъинэж ирагъэплъащ. Абы хэтащ Дзэлыкъуэкъуажэ щыщ уэрэджыIакIуэ, республикэ, урысейпсо зэпеуэ зыбжанэм я лауреат Къущхьэ Ларианнэ, Налшык къалэм и курыт школ №9-м щIэс артист ныбжьыщIэхэу Къардэн Ислъамрэ Додуев Артуррэ, Налшык къалэм и курыт школ №2-м щIэс БжьыхьэлI Дианэ.
НыбжьыщIэхэм гулъытэ къызэрыхуащIам папщIэ егъэджакIуэхэм псалъэ гуапэхэр жраIащ. Зэхыхьэр адыгэ джэгу гукъинэжкIэ зэхуащIыжащ.
БжьыхьэлI Розэ.
